钦定古今图书集成/明伦汇编/宫闱典/第116卷 > 曹琮
## 钦定古今图书集成/明伦汇编/宫闱典/第116卷 > 曹琮

按《宋史曹彬传》：“彬子琮，字宝章，兄珝，娶秦王女兴平
郡主。琮幼时，从主入禁中，太宗置膝上，拊其背曰：‘曹
氏有功我家，此亦佳儿也’。及彬领镇海军节度使，补
衙内都指挥使。彬卒时，迁西头供奉官，阁门祗候，勾
当骐骥院群牧估马司市马课，有羡。再迁西上阁门
副使，与曹利用连姻，利用贬，出为河阳兵马都监，领”
内军器库，迁东上阁门使、荣州刺史。仁宗册琮兄女
为后，礼皆琮主办。除卫州团练使，琮因奏曰：“陛下方
以至公属天下，臣既备后族，不宜冒恩泽，乱朝廷法。
族人敢因缘请托，愿致于理。”时论称之。出为环庆路
马步军总管、知邠州，迁秦州防御使、秦凤路副都总
管兼知秦州。度羡材为仓廪，大积谷。古渭、冀城诸羌
屡入钞边，琮怀以恩信，击牛酾酒犒之，多请内属。宝
元初，南郊，召入侍祠。会元昊反，拜同州观察使，复知
秦州，上攻守御三策。久之，兼同管勾泾原路兵马、定
国军节度观察留后。刘平、石元孙败，关辅震恐，琮请
籍民为义军，以张兵势，于是料简乡弓手数万人。贼
寇山外，还天都，劫仪、秦属户。琮发骑士，设伏以待之，
贼遂引去。琮欲诱吐蕃犄角图贼，得西川旧贾，使谕
意。而沙州镇王子遣使奉书曰：“我本唐甥，天子实吾
舅也。自党项破甘、凉，遂与汉隔，今愿率首领为朝廷
击贼。”帝善琮策，改陕西副都总管、经略安抚、招讨副
使，拜步军副都指挥使，与夏竦屯鄜州。还为马军副
都指挥使，以疾卒。帝临奠后，并出临丧，就第成服。赠
安化军节度使兼侍中，谥忠恪。琮小心谨畏，善赞谒，
御军整严，死时家无馀赀。子佺，皇城使、嘉州防御使。
佺子诗，尚鲁国大长公主。